bluuebunny/crossref_metadata_2025 huggingface dataset:
Παραχώρηση δημοσίου έργου σε σύναψη σύμβασης
Authors: Μεσσήνη Μαρία
Published: August 2021

Η μελέτη αυτή αποτελεί καρπό ενδιαφέροντος ενός νομικού για τον τομέα της ανάθεσης δημοσίων έργων, το οποίο οφείλεται στη ραγδαία εξέλιξη του από πλευράς δικαίου συμβαδίζοντας με την εξέλιξη των αναγκών της κοινωνίας που αυτό επιδιώκει να καλύψει, διότι οι ανάγκες αυτές αποκτούν πλέον διασυνοριακή διάσταση και μπορούν να αντιμετωπιστούν αποτελεσματικά πρωτευόντως σε ενωσιακό επίπεδο ενώ ο ρόλος του εκάστοτε κράτους περιορίζεται στην ορθή ενσωμάτωση όπου απαιτείται και στη συνεπή εφαρμογή των σχετικών ενωσιακών κανόνων. Σκοπός της έρευνας είναι να αναδείξει το κοινωνικοπολιτικό στοιχείο αυτών των κανόνων αναφορικά με την παραχώρηση δημοσίου έργου, έτσι δίνεται έμφαση στη διασφάλιση της ίσης, ανταγωνιστικής και διαφανούς δραστηριοποίησης των επενδυτών του ιδιωτικού τομέα, στην εγγύηση από μέρους της ένωσης των δικαιωμάτων και ελευθεριών τους σε διασυνοριακό επίπεδο, στην τόνωση της εθνικής αναπτυξιακής πολιτικής και στην εξασφάλιση της ανταποδοτικότητας του έργου με επίκεντρο το δικαίωμα του καταναλωτή για συνεχή παροχή επωφελών για αυτόν υπηρεσιών. Η έρευνα αποτελείται από δύο μέρη με πρώτο αυτό που αναφέρεται στις ιδιαιτερότητες του συμβατικού τύπου της παραχώρησης όπως εντοπίζονται στην ενωσιακή νομοθεσία και στη νομολογία του Δικαστηρίου της Ευρωπαϊκής Ένωσης, οι οποίες επηρεάζουν την εφαρμογή των κανόνων της ανάθεσης προκειμένου να επιλεγεί ο ανάδοχος που εγγυάται ήδη από το προσυμβατικό στάδιο την ανταποδοτικότητα του έργου και με δεύτερο το σχετικό με τη δικαστική προστασία του υποψηφίου αναδόχου που αναλύεται εν όψει της ανταποδοτικότητας του έργου και ειδικότερα της συνέχειας της παραχωρούμενης δημόσιας υπηρεσίας προκειμένου να κριθεί κατά πόσον θα ισχύσει εν όλω ή εν μέρει η υλοποιημένη σύμβαση παραχώρησης δημοσίου έργου. Στη μελέτη περιγράφεται, περαιτέρω, η αλλαγή που έχει επέλθει στο ουσιαστικό και διαδικαστικό καθεστώς της εθνικής προσυμβατικής προστασίας των υποψηφίων σε δημόσιο διαγωνισμό και επισημαίνεται η επίδραση της ενωσιακής νομοθεσίας και των σκοπών που αυτή επιδιώκει ενώ επισημαίνονται και σχολιάζονται τα κενά σε εθνικό επίπεδο που παρά ταύτα υπάρχουν.
Δημιουργία, εφαρμογή και αξιολόγηση εργαστηριακών ασκήσεων φυσικών επιστημών και ενός επεκτάσιμου εκπαιδευτικού προγράμματος και λογισμικού με βάση έρευνα και συγκριτική αποτίμηση της ελληνικής συμμετοχής στις διεθνείς ολυμπιάδες φυσικής
Authors: Οικονομίδης Σαράντος
Published: August 2021

Ο σκοπός της παρούσας διδακτορικής διατριβής είναι η αναγνώριση και ανάπτυξη των μαθητών με υψηλές ικανότητες μάθησης στη φυσική. Η συνεισφορά στην αναγνώρισή τους έγινε με τη δημιουργία, εφαρμογή και αξιολόγηση εργαστηριακών ζητημάτων, χωρίς τη λήψη αλλά με την επεξεργασία και ανάλυση των μετρήσεων. Τα θέματα αυτά τέθηκαν σε τουλάχιστον 14000 μαθητές και των τριών τάξεων του Λυκείου από το 2002 έως και το 2010 στους πανελλήνιους διαγωνισμούς φυσικής. Η συνεισφορά στην ανάπτυξή τους έγινε με τη δημιουργία ενός επεκτάσιμου (για όλους τους μαθητές) εκπαιδευτικού προγράμματος και λογισμικού. Τμήματα του εκπαιδευτικού προγράμματος (στρατηγικές, υπερμεσικές εφαρμογές, τακτικά συνεργατικά ερωτηματολόγια) εφαρμόστηκαν κατά την προετοιμασία των 30 μαθητών των διεθνών ολυμπιακών φυσικής, 92 μαθητών και των τριών τάξεων του Λυκείου και 32 φοιτητών του Παιδαγωγικού Τμήματος Δημοτικής Εκπαίδευσης. Από τη συγκριτική αποτίμηση της ελληνικής συμμετοχής στις Διεθνείς Ολυμπιάδες Φυσικής και τις επιμέρους έρευνες με ερωτηματολόγια, αναδεικνύεται η αποτελεσματικότητα των στρατηγικών αλλά και τα όρια των θεωρητικών/γνωσιακών δυνατοτήτων και των πειραματικών/πρακτικών δεξιοτήτων των Ελλήνων αποφοίτων του λυκείου. Όσον αφορά το λογισμικό εμπλουτισμού και επέκτασης διαφοροποιημένων προγραμμάτων σπουδών, αξιολογήθηκε από το Παιδαγωγικό Ινστιτούτο και διατέθηκε σε όλα τα σχολεία της χώρας.
Μέθοδοι κατάτμησης έγχρωμης εικόνας με χρήση: ασαφούς λογικής, watershed ανάλυσης, θεωρίας γράφων και χώρου κλιμάκων
Authors: Μακρογιάννης Σωκράτης
Published: August 2021

Το αντικείμενο έρευνας αυτής της διατριβής είναι η κατάτμηση έγχρωμης εικόνας (color image segmentation). Γενικά αυτό το πεδίο είναι πολύ ευρύ και με ποικίλες εφαρμογές που καθορίζουν τον τρόπο προσέγγισης του προβλήματος. Το συγκεκριμένο πρόβλημα προσεγγίστηκε διατηρώντας τη γενικότητά του και δίνοντας έμφαση στις ακόλουθες έννοιες: 1. Επιλογή και χρησιμότητα των χρωματικών χώρων κατά περίπτωση. 2. Χρησιμότητα και εφαρμογή της θεωρίας ασαφούς λογικής στην αναπαράσταση της αβεβαιότητας καθώς και στη λήψη αποφάσεων. Η θεωρία ασαφούς λογικής αποτελεί μια αξιόπιστη λύση σε προβλήματα ανίχνευσης αντικειμένων και κατάτμησης και συνεισφέρει στην τυποποίηση του προβλήματος με βάση έννοιες της ανθρώπινης αντίληψης. 3. Εφαρμογή μεθόδων βασισμένων σε περιοχές με χρήση του αλγορίθμου Watershed για το σχηματισμό των αρχικών περιοχών. 4. Υιοθέτηση στατιστικών ποσοτήτων σε διαδικασίες όπως η ανίχνευση ακμών και οι μετρικές ομοιογένειας περιοχών. 5. Εφαρμογή της θεωρίας γράφων στην τυποποίηση του προβλήματος συνδυαστικής βελτιστοποίησης (combinational optimization) για το σχηματισμό των τελικών περιοχών της εικόνας. 6. Αναπαράσταση της πληροφορίας σε διαφορετικά επίπεδα ανάλυσης με βάση τη θεωρία χώρου κλιμάκων (scale space). Οι παραπάνω έννοιες συνδυάστηκαν ώστε να ξεπεραστούν ενδογενή προβλήματα που παρουσιάζονται σε μεθόδους βασισμένες σε περιοχές με κυριότερο αυτό της υπερκατάτμησης. Επιπλέον αναπτύχθηκαν τεχνικές κωδικοποίησης εικόνας βασισμένες σε περιοχές που αναδεικνύουν τη χρησιμότητα των παραπάνω μεθόδων, σε μια κατηγορία εφαρμογών.
Ο "Αντρέας Δημακούδης" (1935) και η λογοτεχνική παρουσία του Ν. Γ. Πεντζίκη (1929-1977)
Authors: Βλαχοδήμος Δημήτριος
Published: August 2021

Υποστηρίζεται η θέση ότι το μυθιστόρημα "Αντρέας Δημακούδης – Ένας νέος μονάχος" του 1935 αποτελεί θεμέλιο για τον Πεντζίκη ως λογοτέχνη, καθώς η μελέτη του συγκεκριμένου έργου μας επιτρέπει να εκτιμήσουμε όλη την λογοτεχνική του πορεία. Στο ΠΡΩΤΟ ΜΕΡΟΣ με απασχολεί η χρονική περίοδος μέχρι τη συγγραφή του "Αντρέα Δημακούδη" και οι προϋποθέσεις αυτής, ώστε να δούμε πώς φτάνει στα 1934-35 ο Πεντζίκης: μέσα σε ποιο περιβάλλον κινείται, ποιες συγγραφικές σχέσεις τον απασχολούν, τι κείμενα γράφει ο ίδιος, ποια πρόσωπα συμβάλλουν στο να διαμορφωθούν οι συνθήκες δημιουργίας του δικού του έργου. Στο ΔΕΥΤΕΡΟ ΜΕΡΟΣ μελετάται το βιβλίο καθεαυτό και η πρόσληψή του, τι συμβαίνει εντός του, ποια είναι τα ιδιαίτερα χαρακτηριστικά του, εκείνα που θεωρούνται ότι αναδεικνύουν τη σημασία του και εξακολουθούν να το κάνουν αξιανάγνωστο. Στο ΤΡΙΤΟ ΜΕΡΟΣ τέλος, ερευνώνται οι τύχες του "Δημακούδη" μετά το 1935, ιχνηλατείται η παρουσία θεματικών μοτίβων του βιβλίου ή του ήρωά του μόνο, στο μετέπειτα έργο του Πεντζίκη. Το συμπέρασμα είναι ότι προτού γράψει το πρώτο του βιβλίο ο Πεντζίκης έχει ενδυναμωθεί από την συγγραφική σχέση του με τον Ψυχάρη και την επιρροή που άσκησε πάνω του ο Στρατής Δούκας και ο κύκλος του περ. "Μακεδονικές Ημέρες". Με τη δημοσίευση του "Αντρέα Δημακούδη" ο Πεντζίκης εισέρχεται δυναμικά στον ελληνικό λογοτεχνικό στίβο και η παρουσία του δεν πέρασε απαρατήρητη, αλλά δημιούργησε αναμονές συνέχειας. Χωρίς την εκτίμηση αυτού του πρώτου μυθιστορήματος του συγγραφέα, η θέση του Πεντζίκη στα ελληνικά γράμματα παραμένει λειψή.
Τα σχόλια του Petrus Morellus Turonensis στο ποιητικό του έργο De Bello Troiano
Authors: Συκόπουλος-Μπέλλος Αυγουστίνος
Published: August 2021

H παρούσα διδακτορική διατριβή έχει ως στόχο την editio princeps των άγνωστων έως σήμερα λατινικών σχολίων που συνοδεύουν το επικό ποίημα του Γάλλου λογίου Pierre Moreau De bello Troiano, το οποίο αποτελεί λατινική μετάφραση της αντίστοιχης ποιητικής σύνθεσης του Ιωάννη Τζέτζη, γνωστής με τον τίτλο Τρωικά. Το corpus των σχολίων αυτών εμφανίζει μια ιδιαιτερότητα, καθώς έχει ουσιαστικά διπλή προέλευση: συγκεκριμένα ένα μέρος των σχολίων του Pierre Moreau αποτελούν λατινική απόδοση αντίστοιχων σχολίων του βυζαντινού λογίου, ενώ ένα σημαντικό μέρος τους είναι προϊόν καθαρά της συγγραφικής δραστηριότητας του Γάλλου λογίου, ο οποίος, καθώς μετέφραζε, εμπλούτιζε με δικές του παρατηρήσεις το έργο που δημιουργούσε.H κριτική έκδοση των σχολίων του De bello Troiano συνοδεύεται από αναλυτική εισαγωγή, στην οποία δίνονται οι απαιτούμενες παλαιογραφικές πληροφορίες που αφορούν τα χειρόγραφα που διασώζουν το κείμενο, επιχειρείται μια παρουσίαση της φυσιογνωμίας του έργου που έρχεται στο φως και μια πρώτη αποτίμηση της αξίας του, ενώ εκτίθεται η μεθοδολογία που ακολουθήθηκε προκειμένου να γίνει εφικτή η κριτική έκδοσή του. Σε ένα τρίτο μέρος της διδακτορικής διατριβής γίνεται υπομνηματισμός καθενός από τα 435 σχόλια, με στόχο τη βαθύτερη κατανόηση του περιεχομένου τους, την κατάδειξη της άλλοτε εμφανούς και άλλοτε λανθάνουσας συνάφειάς τους με το ποιητικό κείμενο του De bello Troiano, την παρουσίαση των πηγών τους και εντέλει την ανάδειξη της πλατιάς και βαθιάς doctrina του συντάκτη τους.
Ολυμπισμός και ολυμπιακή παιδεία μέσα από την Διεθνή Ολυμπιακή Ακαδημία και το πρόγραμμα ολυμπιακής παιδείας <<Αθήνα 2004>>
Authors: Τζαχρίστα Βασιλική
Published: August 2021

Η διατριβή έχει ως στόχο να διερευνήσει τις πολύσημες όψεις της Ολυμπιακής Παιδείας στην Ελλάδα στο πλαίσιο του Ολυμπισμού και των Ολυμπιακών Αγώνων με τους οποίους σχετίζεται. Στην τελική της σύνθεση η διατριβή επιδιώκει να ανασυγκροτήσει μία κατά το δυνατόν σφαιρική εικόνα της ιστορικής εξέλιξης και της ταυτότητας της Ολυμπιακής Παιδείας μέσα από πολλαπλές αναγνώσεις που μας αποκαλύπτουν ορατές και αθέατες όψεις της σύγχρονης ελληνικής Ολυμπιακής ιστορίας μέρος της οποίας είναι και η ίδια. Στο πλαίσιο αυτό αναδεικνύονται το περιεχόμενο, οι φορείς, τα πρόσωπα και γενικότερα ο τρόπος με τον οποίο σχεδιάστηκε και εφαρμόστηκε η Ολυμπιακή Παιδεία στην Ελλάδα. Η διατριβή στηρίχθηκε μεθοδολογικά στην ποιοτική έρευνα γιατί θεωρήθηκε καταλληλότερη για τη συγκέντρωση πληροφοριών και τη συλλογή δεδομένων που εξυπηρετούν την κοινωνική πραγματικότητα και για τη δυνατότητα διευρυμένης διείσδυσης και ανάλυσης που παρέχει στο χώρο των κοινωνικών υποκειμένων που μελετήσαμε. H διατριβή δομείται σε δύο βασικούς άξονες. Ο πρώτος άξονας αφορά τους επίσημους Ολυμπιακούς και εκπαιδευτικούς φορείς που κατασκευάζουν και ορίζουν τον επίσημο λόγο της Ολυμπιακής Παιδείας και ο δεύτερος την ανάλυση περιεχομένου και εικονογράφησης των εκπαιδευτικών εγχειριδίων Ολυμπιακής Παιδείας που εκδόθηκαν για την εφαρμογή της. Η μελέτη της εφαρμογής ενός συστηματοποιημένου Προγράμματος Ολυμπιακής Παιδείας που έγινε στην Ελλάδα για πρώτη φορά με αφορμή τη διοργάνωση των Ολυμπιακών Αγώνων μας αποκάλυψε τον τρόπο με τον οποίο η χώρα μετέφρασε το διεθνές αφήγημα του Ολυμπισμού σε εθνικό αφήγημα. Ο κυρίαρχος ιδεολογικός λόγος, όπως προκύπτει, οργανώνεται και υποστηρίζεται κυρίως από δύο ιδεολογικούς άξονες: αυτόν της αναλλοίωτης συνέχειας των Αγώνων από την αρχαιότητα μέχρι το 2004 και αυτόν της συμβολής της Ολυμπιακής Παιδείας στη διαμόρφωση ηθικών αρχών στους μαθητές μέσα από τη διδασκαλία των αξιών του Ολυμπισμού. Στην πρώτη περίπτωση διαφαίνεται ο ελληνοκεντρικός χαρακτήρας της Ολυμπιακής Παιδείας και στη δεύτερη ο ηθικοπλαστικός της προσανατολισμός. Στο σύνολό της η έρευνα για την Ολυμπιακή Παιδεία στην Ελλάδα, έδειξε ότι οι Ολυμπιακοί Αγώνες του 2004 υπήρξαν γεγονός καθοριστικής σημασίας για τη δημιουργία και την εφαρμογή του Προγράμματος Ολυμπιακής Παιδείας το οποίο ατόνισε και σταμάτησε μετά τη λήξη των Αγώνων.
Ανοσοϊστοχημική μελέτη της αγγειογένεσης στην υπερπλασία, την ενδοεπιθηλιακή νεοπλασία και το καρκίνωμα του προστάτη
Authors: Γρίβας Νικόλαος
Published: August 2021

ΣΚΟΠΟΣ: Στην διαδικασία της αγγειογένεσης ο αγγειακός ενδοθηλιακός παράγοντας (VEGF) και οι υποδοχείς του (VEGFR-1, VEGFR-2) κατέχουν κεντρικό ρόλο, ενώ η μικροαγγειακή πυκνότητα (MVD) όπως αυτή αξιολογείται με τη βοήθεια της ενδογλίνης (CD105) θεωρείται ότι έχει σπουδαία προγνωστική αξία. Σκοπός της παρούσας διατριβής ήταν η αξιολόγηση της αγγειογένεσης στην υπερπλασία, την υψηλόβαθμη προστατική ενδοεπιθηλιακή νεοπλασία (HGPIN) και το καρκίνωμα του προστάτη καθώς και η αναζήτηση πιθανής συσχέτισης μεταξύ των αγγειογενετικών δεικτών και συγκεκριμένων κλινικών και παθολογοανατομικών παραμέτρων του καρκίνου του προστάτη. ΜΕΘΟΔΟΛΟΓΙΑ: Η παρούσα μελέτη ήταν αναδρομική. Επιλέχθηκαν 39, 12 και 51 δείγματα υπερπλασίας, HGPIN και καρκινώματος, αντίστοιχα. Με τη βοήθεια ανοσοϊστοχημικών μεθόδων αξιολογήθηκε η έκφραση του VEGF και των υποδοχέων του (VEGFR-1, VEGFR-2). Επιπλέον προσδιορίστηκε η μικροαγγειακή πυκνότητα, χρησιμοποιώντας ως δείκτη την ενδογλίνη (CD105). Στα καρκινώματα μελετήθηκε η ύπαρξη πιθανής συσχέτισης μεταξύ των αγγειογενετικών δεικτών και παραμέτρων όπως το παθολογοανατομικό στάδιο, η διαφοροποίηση της νόσου, η παρουσία περινευρικής διήθησης και η εφαρμογή επικουρικής ακτινοθεραπείας. ΑΠΟΤΕΛΕΣΜΑΤΑ: Η έκφραση των VEGF, VEGFR-1, VEGFR-2 και CD105 ήταν σημαντική υψηλότερη στο αδενοκαρκίνωμα του προστάτη σε σχέση με την καλοήθη υπερπλασία και την HGPIN ενώ δεν παρατηρήθηκε στατιστικά σημαντική διαφορά μεταξύ της υπερπλασίας και της HGPIN. Στο καρκίνωμα ο VEGFR-2 ήταν ο υποδοχέας που εκφράστηκε περισσότερο, ενώ η έκφραση του VEGFR-2 συνδέθηκε με υπερέκφραση τόσο του VEGF όσο και του VEGFR-1. Στην υπερπλασία η έκφραση του VEGFR-1 συνοδεύτηκε και από υπερέκφραση του VEGFR-2. Η ενδογλίνη βρέθηκε να εκφράζεται έντονα κυρίως από τα νεοπλασματικά νεοαγγεία ενώ τα μεσεγχυματικά και τα φλεγμονώδη κύτταρα καθώς και τα φυσιολογικά αγγεία ήταν πάντα αρνητικά ως προς αυτή. Καταγράφηκε συσχέτιση της υπερέκφρασης του VEGF και της υψηλής MVD. Παρατηρήθηκε επίσης θετική συσχέτιση των VEGF-CD105 με δυσμενείς παθολογοανατομικές παραμέτρους του καρκινώματος όπως η κακή διαφοροποίηση και η ύπαρξη περινευρικής διήθησης ενώ η υπερέκφραση του VEGF σχετίστηκε και με προχωρημένο στάδιο νεοπλασματικής νόσου. ΣΥΜΠΕΡΑΣΜΑΤΑ: Συμπερασματικά η αγγειογένεση είναι σημαντικά υψηλότερη στο καρκίνωμα συγκριτικά με την υπερπλασία και την HGPIN, ενώ δεν φαίνεται να διαφέρει μεταξύ των δύο τελευταίων. Πιθανόν η αγγειογένεση να αποτελέσει βασικό μέρος ενός νέου συστήματος σταδιοποίησης και πρόγνωσης του καρκίνου του προστάτη ενώ το μέλλον θα δείξει εάν η φαρμακευτική αναστολή της διαδικασίας αυτής θα μπορέσει να προστεθεί και να συνδυασθεί με τις ήδη υπάρχουσες θεραπευτικές επιλογές.
Οι εγχυτρισμοί της εποχής χαλκού στην κεντρική και νότια ηπειρωτική Ελλάδα
Authors: Αγγελετόπουλος Ιπποκράτης
Published: August 2021

Αντικείμενο της μελέτης αποτελούν οι ταφές εντός αγγείων της Εποχής Χαλκού στην περιοχή της Πελοποννήσου, Στερεάς Ελλάδας, Ιονίου πελάγους (πλην Κέρκυρας) και Αργοσαρωνικού κόλπου. Στις εννέα ενότητες που είναι διαρθρωμένη η διατριβή περιλαμβάνονται η εισαγωγή, η επισκόπηση της εξεταζόμενης μαρτυρίας, η ξεχωριστή ανάλυση των επιμέρους χαρακτηριστικών των ταφών σε αγγεία (ταφικοί χώροι, ταφικά αγγεία, ταφές, κτερίσματα) και τα γενικά συμπεράσματα. Ιδιαίτερη ανάλυση και συζήτηση γίνεται γύρω από την προέλευση του εθίμου και τις αιτίες που συντέλεσαν στην εφαρμογή του από τις κοινότητες της Εποχής Χαλκού στην υπό εξέταση περιοχή. Ιδιαίτερο αντικείμενο ανάλυσης και συζήτησης σε ξεχωριστό κεφάλαιο αποτελούν και οι εγχυτρισμοί καύσεων της ΥΕ ΙΙΙΒ - Γ περιόδου. Διαπιστώνονται σημαντικές αποκλίσεις στην ταυτότητα των εγχυτρισμών ανά γεωγραφική περιοχή και χρονολογική περίοδο που είναι άμεσα συνδεδεμένες τόσο με το ιστορικό πλαίσιο και τα κοινωνικά χαρακτηριστικά των κοινοτήτων που χρησιμοποίησαν την πρακτική αυτή όσο και με τα στοιχεία εκείνα που καθόριζαν την κοινωνική ταυτότητα των νεκρών.
Οι καλλιτεχνικές μορφές ως θεμελιακά στοιχεία της επικοινωνίας και μαθησιακής διαδικασίας στο χώρο του νηπιαγωγείου
Authors: Μέξη Ευγενία
Published: August 2021

Στο Νηπιαγωγείο, που θεωρείται στις δυτικές κοινωνίες, ως μια σημαντική σχολική βαθμίδα για την εκπαίδευση των παιδιών, η διδασκαλία της γλώσσας αποτελεί βασικό μέρος, και η καλλιέργεια του προφορικού λόγου αποτελεί έναν από τους κύριους στόχους του αναλυτικού προγράμματος. Η γλωσσική παράλληλα με την οπτική καλλιέργεια, σχηματίζουν τα θεμέλια της παιδαγωγικής κατάρτισης, εφοδιάζοντας τα νεαρά άτομα με ικανότητες και δεξιότητες απαραίτητες για μια πετυχημένη συμμετοχή στα εκπαιδευτικά προγράμματα. Η καλλιέργεια του προφορικού λόγου θεωρείται απαραίτητη για την εκμάθηση του γραπτού λόγου.Στα πλαίσια της θέσης αυτής επιχειρείται η ενίσχυση της γλωσσικής παραγωγής, εμπλουτίζοντας το λεξιλόγιο των παιδιών μέσα από επικοινωνιακές δραστηριότητες, έτσι όπως αυτές προκύπτουν από την αποκωδικοποίηση των μηνυμάτων που φέρουν τα έργα τέχνης, μετατρέποντας τα σε χώρο παραγωγής νοημάτων και αντιμετωπίζοντας τον δέκτη ως ενεργητικό αναγνώστη των νοημάτων αυτών. Στην προσέγγιση αυτή, περιγραφικά, με ερωτήσεις ή ερμηνευτικά, η εικόνα των έργων και ο λόγος είναι αλληλένδετα, ενεργοποιώντας πλήθος δεξιοτήτων του παιδιού.Η έρευνά μας έδειξε, ότι τα προγράμματα γλώσσας και τέχνης, συμβάλλουν σημαντικά στην ανάπτυξη της νοητικής διαδικασίας. Ο προβληματισμός για την επιλογή της κατάλληλης λέξης ενίσχυσε την αναλυτική ικανότητα και εμπλούτισε το λόγο, ενώ προσεγγίζονταν νέες έννοιες μέσα από την εξερεύνηση και παρατήρηση της εικόνας ή του αντικειμένου.Η εστίαση στη χρήση της εικόνας, σαν μέσο εγγραμματισμού και παραγωγής λόγου, καθώς και η εκμετάλλευση των οπτικών μηνυμάτων που προκύπτουν από τα έργα τέχνης, απέδειξαν, ότι η χρήση δημιουργημάτων τέχνης στην εκπαιδευτική διαδικασία, μπορεί να εμπλουτίσει την έκφραση και τη διαχείριση νοημάτων από το παιδί.
Χρήση τεχνικών διαδικτύου για τη λειτουργία των οργάνων της ανώνυμης εταιρείας
Authors: Μουρατίδης Ευστράτιος
Published: August 2021

Αντικείμενο της διατριβής είναι η διερεύνηση των δυνατοτήτων εισαγωγής και χρήσηςτεχνικών διαδικτύου στη λειτουργία των οργάνων της ανώνυμης εταιρείας. Πιο συγκεκριμέναεξετάζεται η δυνατότητα, ο βαθμός και ο τρόπος με τον οποίο σύγχρονες τεχνικές λύσεις(όπως ηλεκτρονικά πιστοποιητικά και υπογραφές, τηλεδιάσκεψη, ηλεκτρονική αλληλογραφία,διαδικτυακά φόρουμ κ.α), αυτούσιες ή συνδυασμός τους, στηριζόμενες στην υποδομή τουδιαδικτύου, μπορούν να συνεισφέρουν στη λειτουργία των οργάνων της αε και ταυτόχρονανα εναρμονίζονται με τις επιλογές του έλληνα και του ενωσιακού νομοθέτη, σχηματίζονταςένα λειτουργικό σύνολο. Ο στόχος της εργασίας είναι διπλός· αφενός ο εντοπισμός ή και ησυνδυαστική χρήση των βέλτιστων διαδικτυακών τεχνικών για χρήση από τα όργανα της αε,για διάφορα είδη αε (κλειστή, κοινή, εισηγμένη αε) και αφετέρου η επισήμανσηπροβληματικών σημείων στη νομοθεσία και η παραγωγή σκέψεων νομοθετικής πολιτικής (Delege ferenda).
Αξιολόγηση της χρήσης εμβαλώματος από χοίρειο υποβλεννογόνιο χιτώνα λεπτού εντέρου στην αντιμετώπιση των ελλειμμάτων του γαστρικού τοιχώματος
Authors: Τζανής Δημήτριος
Published: August 2021

Ο στόμαχος διαδραματίζει σημαντικό ρόλο στην πέψη των τροφών και την απορρόφηση των θρεπτικών συστατικών. Στην παρούσα μελέτη, για την κάλυψη των ελλειμμάτων του τοιχώματος του στομάχου χρησιμοποιήθηκε εμβάλωμα από χοίρειο υποβλεννογόνιο χιτώνα λεπτού εντέρου (Small Intestine Submucosa – S.I.S.), ένα ξενογενές ακυτταρικό δίκτυο ινών κολλαγόνου με μεγάλο δυναμικό στην αντιμετώπιση ιστικών ελλειμμάτων. Στο πλαίσιο της μελέτης, το προαναφερθέν υλικό χρησιμοποιήθηκε για την άμεση ή καθυστερημένη επιδιόρθωση επίκτητου ελλείμματος στον στόμαχο επιμύων του γένους Wistar-Albino (κατευθυνόμενη ιστική αναγέννηση). Χρησιμοποιήθηκαν 40 πειραματόζωα που χωρίστηκαν σε δύο ομάδες των 20 ζώων. Στην ομάδα Α η αποκατάσταση του δημιουργούμενου ελλείμματος του στομάχου γινόταν με άμεση συρραφή του SIS, ενώ στην ομάδα Β η τοποθέτηση του εμβαλώματος γινόταν καθυστερημένα, μετά από 6-8 ώρες, ώστε να προσομοιάζει την αποκατάσταση σε συνθήκες περιτονίτιδας. Η θυσία των πειραματοζώων και των δύο ομάδων γινόταν κατά υποομάδες των 5 ζώων τη 2η, 6η, 12η και 16η εβδομάδα. Η μακροσκοπική εξέταση αποκάλυψε προοδευτική ενσωμάτωση του εμβαλώματος στο γαστρικό τοίχωμα. Σε ένα πειραματόζωο της ομάδας Β που θυσιάστηκε τη δεύτερη εβδομάδα, παρατηρήθηκε κεκαλυμμένη διαφυγή από τη γραμμή συρραφής δημιουργώντας μια παθολογική κοιλότητα στον υπερκείμενο λοβό του ήπατος. Από τους ιστολογικούς παράγοντες (μικροσκοπική εξέταση) που εκτιμήθηκαν μετεγχειρητικά για την αξιολόγηση των επουλωτικών ικανοτήτων του εμβαλώματος, παρατηρήθηκε ανάπτυξη βλεννογόνου χιτώνα σε όλα τα πειραματόζωα και των δύο ομάδων με στατιστικά σημαντική μείωση της διαμέτρου της υπολειπόμενης εξέλκωσης με την πάροδο του χρόνου καθώς και ανάπτυξη ινώδους ιστού που ενίοτε είχε συντεταγμένη φορά. Καταγράφηκε απουσία ανάπτυξης μυϊκού ή ορογόνου χιτώνα, ενώ σποραδικά παρατηρήθηκε ανάπλαση βλεννογόνιας μυϊκής στιβάδας με παρουσία μυοϊνοβλαστών. Τα παραπάνω ευρήματα δε διέφεραν στατιστικά σημαντικά ανάμεσα στις ομάδες άμεσης και καθυστερημένης αποκατάστασης του γαστρικού ελλείμματος. Αντίθετα, στην ομάδα καθυστερημένης αποκατάστασης του τραύματος παρατηρήθηκε στατιστικά σημαντικά αυξημένος βαθμός φλεγμονής. Με βάση το σύνολο των ευρημάτων, φαίνεται, ότι τα αποτελέσματα από τη χρήση εμβαλώματος από χοίρειο υποβλεννογόνιο χιτώνα λεπτού εντέρου για την άμεση ή καθυστερημένη αποκατάσταση γαστρικών ελλειμμάτων (κατευθυνόμενη ιστική αναγέννηση) θηλαστικών είναι ελπιδοφόρα και ενθαρρύνουν τη διεξαγωγή περαιτέρω μελετών για την αξιοποίηση του συγκεκριμένου εμβαλώματος.
Η δεσμευτική ενέργεια των αποφάσεων της ποινικής και πολιτικής δικαιοδοσίας στη διοικητική δίκη
Authors: Παυλίδου Ευαγγελία
Published: August 2021

Η παρούσα διδακτορική διατριβή εξετάζει τη δεσμευτική ενέργεια που δύνανται να αναπτύξουν στη διοικητική δίκη οι δικαστικές αποφάσεις της ποινικής και της πολιτικής δικαιοδοσίας. Η ανάδειξη των επιμέρους περιπτώσεων διασταύρωσης των δικαιοδοσιών, η συγκέντρωση όλων των κρίσιμων ουσιαστικών και δικονομικών ρυθμίσεων, αλλά και η συσχέτιση του εθνικού νομικού καθεστώτος με υπερνομοθετικής ισχύος διατάξεις, οδηγούν στην εξέταση του φαινομένου υπό το πρίσμα του τεκμηρίου της αθωότητας και του κανόνα “ne bis in idem”, λαμβάνοντας υπόψη τη νομολογία τόσο των ελληνικών δικαστηρίων όσο και του Ευρωπαϊκού Δικαστηρίου Δικαιωμάτων του Ανθρώπου. Τέλος, περιγράφονται όψεις της δεσμευτικής ενέργειας των δικαστικών αποφάσεων, όπως η βεβαιωτική και πραγματική ενέργεια.
Παραγωγίσεις σε άλγεβρες μη - φραγμένων τελεστών
Authors: Ζαρακάς Γιάννης
Published: August 2021

Ένα μέρος της παρούσης διατριβής συνίσταται στη μελέτη των παραγωγίσεων στο πλαίσιο των pro-C*-αλγεβρών και των τοπικά κυρτών GB*-αλγεβρών οι οποίες είναι άλγεβρες μη-φραγμένων τελεστών. Το υπόλοιπο μέρος αφιερώνεται στη μελέτη των Hilbert pro-C*-διπροτύπων καθώς και των σταυρωτών γινομένων μέσω αυτών. Στο Κεφάλαιο 2 ορίζεται και μελετάται η δομή των Hilbert pro-C*-διπροτύπων. Στις εφαρμογές, ανάμεσα σε άλλα, αποδεικνύεται ότι κάθε παραγώγιση από μία pro-C*-άλγεβρα Α σε ένα Hilbert A-διπρότυπο είναι αυτομάτως συνεχής καθώς και ότι οι συμπαγείς τελεστές Κ(Χ) ενός Hilbert pro-C*-διπροτύπου X υλοποιούνται, μέσω ενός τοπολογικού *-ισομορφισμού, από ένα κλειστό δίπλευρο ιδεώδες της άλγεβρας ως προς την οποία θεωρείται το πρότυπο. Στο Κεφάλαιο 3 αποδεικνύεται ότι κάθε παραγώγιση από μία pro-C*-άλγεβρα Α σε ένα πλήρες τοπικά κυρτό Α-διπρότυπο με ταυτόχρονα συνεχείς δράσεις είναι συνεχής. Η συνέχεια μίας παραγώγισης εξετάζεται επίσης στην κλάση των GB*-αλγεβρών. Ιδιαίτερα αποδεικνύεται ότι κάθε παραγώγιση μίας λείας Frechet nuclear GB*-άλγεβρας είναι συνεχής. Επιπρόσθετα αποδεικνύεται ότι η μοναδική παραγώγιση μίας μεταθετικής Frechet GB*-άλγεβρας είναι η μηδενική. Στο Κεφάλαιο 4 ορίζεται η έννοια των σταυρωτών γινομένων μέσω Hilbert pro-C*-διπροτύπων και αποδεικνύεται ότι είναι ισόμορφα με ένα αντίστροφο όριο σταυρωτών γινομένων Hilbert C*-διπροτύπων. Επίσης δείχνουμε ότι μία αντίστροφη δράση της μοναδιαίας περιφέρειας σε μία pro-C*-άλγεβρα Α είναι ημικορεσμένη αν και μόνο αν η Α είναι ισόμορφη με το σταυρωτό γινόμενο της άλγεβρας σταθερού σημείου ως προς τον πρώτο φασματικό υπόχωρο. Επιπρόσθετα εξετάζεται μία συνθήκη, ώστε, δοθέντων δύο Hilbert pro-C*- διπροτύπων ως προς δύο ισχυρά Morita ισοδύναμων pro-C*-αλγεβρών, τα αντίστοιχα σταυρωτά γινόμενα μέσω των διπροτύπων αυτών να είναι επίσης ισχυρά Morita ισοδύναμες pro-C*-άλγεβρες. Τέλος εξετάζεται η έννοια της pro-C*-αντιστοιχίας και αποδεικνύεται πως αυτή συσχετίζεται με το σταυρωτό γινόμενο ως προς ένα Hilbert pro-C*-διπρότυπο.
Συμβολή στην ανάπτυξη και δόκιμη πιλοτικoύ συστήματος αξιολόγησης αγροπεριβαλλοντικών μέτρων στην Ελλάδα
Authors: Χριστόπουλος Σταμάτιος
Published: August 2021

Η εργασία επιχειρεί να παρουσιάσει την ανάπτυξη ενός σύνθετου δείκτη, ικανού να προσδιορίζει, μέσω ποσοτικής προσέγγισης, τις περιβαλλοντικές επιδράσεις, οι οποίες προκύπτουν από τις δραστηριότητες γεωργικών εκμεταλλεύσεων, στο πλαίσιο εφαρμογής Αγροπεριβαλλοντικών Μέτρων, ως τμήμα των ευρύτερων πολιτικών της Ευρωπαϊκής Ένωσης για τον αγροτικό χώρο. Ευρύτερης σημασίας σκοπό της εργασίας αποτελεί, εκτός της συμβολής της στην ανάπτυξη κοινής και εναρμονισμένης, σε ευρωπαϊκό επίπεδο, μεθοδολογίας περιβαλλοντικής αξιολόγησης των Αγροπεριβαλλοντικών Μέτρων, η συνεισφορά της στην ευρύτερη συζήτηση που διεξάγεται, σχετικά με την ανάπτυξη συστημάτων που βασίζονται σε σύνθετους δείκτες, αλλά και στη δυνατότητα χρήσης ανάλογων υποστηρικτικών εργαλείων άσκησης πολιτικής στις διαδικασίες λήψηςαποφάσεων. Η εργασία διακρίνεται σε πέντε επιμέρους τμήματα, τα οποία αποτελούνται απόεπτά διαφορετικά κεφάλαια. Εισαγωγικά, παρατίθενται το σχετικό πλαίσιο πολιτικής και οιυφιστάμενες πρακτικές περιβαλλοντικής αξιολόγησης αγροπεριβαλλοντικών πολιτικών, προγραμμάτων και μέτρων. Στη συνέχεια, παρουσιάζεται η χρήση των αγροπεριβαλλοντικών δεικτών και η συμβολή τους στις διαδικασίες αξιολόγησης των εν λόγω μέτρων πολιτικής. Κατόπιν αυτών, αναλύονται τα επιμέρους στοιχεία της μεθοδολογίας αξιολόγησης, δηλαδή εκείνα εξ' αυτών τα οποία συγκροτούν ένα σύνθετο δείκτη. Τα τελευταία ακολουθούνται από τη λεπτομερή κατά στάδιο ανάλυση δυο δοκιμαστικών εφαρμογών του συστήματος αξιολόγησης, σε συνδυασμό με τααποτελέσματα τα οποία προέκυψαν από τις εν λόγω εφαρμογές. Ένα μικρό τμήμα της εργασίας, αφιερώνεται στην ανάλυση βαθμού ευαισθησίας του σύνθετου δείκτη και, εν τέλει σε συμπεράσματα και τη συζήτηση αυτών, συνοδευόμενη από τρία παραρτήματα. Από την εφαρμογή του εν λόγω σύνθετου δείκτη για τον υπολογισμό του αγροπεριβαλλοντικού αποτυπώματος στης περιοχές της μεσσηνιακής Μάνης (Βιολογική Ελαιοκαλλιέργεια) και του κάμπου της Λάρισας (Βαμβακοκαλλιέργεια μειωμένων εισροών λιπασμάτων) προκύπτουν τα εξής ευρήματα: Η σύγκριση εκμεταλλεύσεων υπό καθεστώς αγροπεριβαλλοντικών μέτρων και μη συμμετεχουσών εκμεταλλεύσεων δεν παράγει σημαντικές διαφοροποιήσεις μεταξύ των δυο συστημάτων. Στην περίπτωση της Μάνης η εφαρμογή μέτρων εμπόδισε την εντατικοποίηση της ελαιοκαλλιέργειας και διευκόλυνε τη μετάβαση της στη βιολογική παραγωγή. Στην περίπτωση της Λάρισας η εφαρμογή του μέτρου κατάφερε να συνεισφέρει στην προσπάθεια αντιμετώπισης συγκεκριμένωνπεριβαλλοντικών επιπτώσεων, οι οποίες εντούτοις δεν ήταν εντός των προκαθορισμένωνστόχων της πολιτικής. Και στις δυο περιπτώσεις η εφαρμογή των μέτρων δεν δύναται ναχαρακτηριστεί ως σεβόμενη τις αρχές της προσθετικότητας.
Η διδασκαλία της νεοελληνικής γλώσσας στο λύκειο
Authors: Αλέφαντος Νικόλαος
Published: August 2021

[…] Η παρούσα ερευνητική εργασία, έχει ως αντικείμενο διερεύνησης το Αναλυτικό Πρόγραμμα Σπουδών και τη συνάφεια των σκοπών και στόχων του με τα διδακτικά εγχειρίδια και τη διδακτική πράξη. Οι παράγοντες αυτοί θεωρούνται καθοριστικοί για την αποτελεσματικότητα και την ποιότητα του εκπαιδευτικού συστήματος της χώρας μας, αλλά και κάθε άλλης χώρας. Ειδικότερα, σκοπός της έρευνάς μας είναι να διερευνήσει τη σχέση ανάμεσα στο Αναλυτικό Πρόγραμμα Σπουδών και στη διδακτική πράξη στο μάθημα της Νεοελληνικής Γλώσσας για το Ενιαίο Λύκειο. […]
Μελέτη των μεταβολών της ανοσιακής απάντησης του ασθενούς κατά τη μετάβαση από σήψη σε σοβαρή σήψη και σηπτική καταπληξία
Authors: Γιαννικόπουλος Γεώργιος
Published: August 2021

Αν και υπάρχει αρκετή βιβλιογραφία σχετικά με τη λειτουργικότητα των κυκλοφορούντων μονοκυττάρων κατά τη στιγμή εκδήλωσης του σηπτικού συνδρόμου, ελάχιστα είναι γνωστά σχετικά με τον τρόπο με τον οποίο τα ΝΚ-κύτταρα απαντούν στα ερεθίσματα κατά τη χρονική περίοδο που ο ασθενής εισάγεται στο νοσοκομείο με συμπτώματα και σημεία σήψης. Με σκοπό να διερευνηθεί ο λειτουργικός ρόλος των ΝΚ-κυττάρων κατά τα αρχικά στάδια του σηπτικού συνδρόμου, απομονώθηκαν ΝΚ-κύτταρα από 10 υγιείς μάρτυρες και 103 ασθενείς με σήψη εντός του πρώτου εικοσιτετραώρου από τη στιγμή της διάγνωσης. Εν συνεχεία, γίνονταν διέγερση των ΝΚ-κυττάρων με λιποπολυσακχαρίτη LPS με σκοπό την παραγωγή κυτταροκινών. Η απελευθέρωση TNF-α και IL-6 ήταν κάτω από το όριο ανίχνευσης. Η παραγωγή της INF-γ και της IL-23 ήταν σημαντικά μεγαλύτερη μεταξύ των ασθενών με σήψη σε σχέση με τους υγιείς εθελοντές. Η έκκριση της IFN-γ ήταν περισσότερο έκδηλη στους ασθενείς με σηπτική καταπληξία. Οι ασθενείς χωρίσθηκαν σε δύο υποομάδες με βάση την αναλογία της IFN-γ προς την IL-23 που απελευθερώνονταν από τα ΝΚ-κύτταρα μετά από τη διέγερση με LPS. Σε όσους (n 52) είχαν τιμές του λόγου IFN-γ/IL-23 ≤5 και ποσοστό επιβίωσης 13,5% εντός 28ημερών και σε όσους (n 51) εμφάνιζαν τιμές του λόγου IFN-γ/IL-23 >5 και ποσοστό επιβίωσης 23,5% (p: 0.048). Τα ευρήματα υποδεικνύουν ότι κατά τη στιγμή εμφάνισης του σηπτικού συνδρόμου, τα ΝΚ-κύτταρα παραμένουν λειτουργικά όσον αφορά την παραγωγή INF-γ. Ο επαναπρογραμματισμός κατά τη διάρκεια της σήψης των ΝΚ-κυττάρων προς την κατεύθυνση της βιοσύνθεσης INF-γ και IL-23, φαίνεται να σχετίζεται με την τελική έκβαση. Όσο μεγαλύτερη είναι η αναλογία IFN-γ/IL-23, τόσο μεγαλύτερη είναι η απελευθέρωση της INF-γ, υπεύθυνης για τη εμφάνιση των επιβλαβών προφλεγμονωδών φαινομένων που συνδέονται με δυσμενή τελική έκβαση.
Προσδιορισμός των λειτουργικών δυνατοτήτων της μεταβαλλόμενης αρχιτεκτονικής και των πολιτισμικών παραγόντων σχεδιασμού της
Authors: Γιαννούδης Σωκράτης
Published: August 2021

Η μεταβαλλόμενη αρχιτεκτονική, όπως ορίζεται εδώ, αναφέρεται σε ενισχυμένες με τεχνολογία υπολογιστών χωρικές εφαρμογές, κοινή πρόθεση των οποίων, στις περισσότερες περιπτώσεις, είναι η προσαρμογή σε μεταβαλλόμενους και πολλές φορές μη προδιαγεγραμμένους λειτουργικούς παράγοντες, σύμφωνα με ανάγκες ή επιθυμίες. Αναζητώντας όμως τις υπαρκτές λειτουργικές της δυνατότητες, εντοπίζονται περιορισμοί στην υλοποίηση αυτής της πρόθεσης, η οποία, ωστόσο, εκφράστηκε ως όραμα, πολύ νωρίτερα, στο πλαίσιο των πρακτικών των μεταβαλλόμενων αρχιτεκτονικών εφαρμογών της μεταπολεμικής πρωτοπορίας και του σχετικού θεωρητικού λόγου. Οι πιο σύγχρονες εκδοχές / μεταμορφώσεις αυτών των προτάσεων, τα «ευφυή» περιβάλλοντα, περιορίζονται σε λειτουργίες αυτοματισμού, προνοητικής φροντίδας και κτηριακού ελέγχου ενώ οι μηχανικά μεταβαλλόμενες κινητικές εφαρμογές χαρακτηρίζονται από προδιαγεγραμμένη ευελιξία, μια προσχεδιασμένη ιδιότητα της κατασκευής. Παράλληλα, αναζητώντας τους πολιτισμικούς παράγοντες σχεδιασμού μεταβαλλόμενων εφαρμογών, η μελέτη προτείνει τη σύλληψη και κατανόηση πολλών από αυτές ως «οριακών αντικειμένων», έννοια διατυπωμένη στο πεδίο των κοινωνικών σπουδών της τεχνολογίας, που αναφέρεται σε πρακτικές πρόκλησης των ορίων ανθρώπου και μηχανής μέσω της κατασκευής «ζωντανών» τεχνητών εφαρμογών. Διαπιστώνεται ότι οι λύσεις μεταβαλλόμενων εφαρμογών ως «οριακών αντικειμένων», περισπούν το πρόβλημα κατευθύνοντας το σχεδιασμό σε μη λειτουργικές εφαρμογές. Στη προσπάθεια προσδιορισμού εννοιολογικών και τεχνικών κατευθύνσεων για το σχεδιασμό εφαρμογών μεταβαλλόμενης αρχιτεκτονικής μη-προδιαγεγραμμένης ευελιξίας, αναλύονται, στο πλαίσιο των μετα-γνωστικιστικών θεωριών δραστηριοτήτων και ενσώματης διάδρασης, τα καθοδηγούμενα από τον χρήστη ευφυή συστήματα «απτού υπολογισμού». Στο πλαίσιο αυτών των πρακτικών παρέχονται οι δυνατότητες δημιουργικής και αυτοσχεδιαστικής δράσης μέσω του προγραμματισμού κατανεμημένων στο χώρο «τεχνημάτων», σύμφωνα με ατομικές προτιμήσεις. Παρόλο που η προοπτική αυτή αφορά το ψηφιακό χώρο, η ενσωμάτωση του συστήματος στο κτισμένο προσδίδει στον αρχιτεκτονικό χώρο πολλαπλές λειτουργικές δυνατότητες, οδηγώντας στο μεταβαλλόμενο περιβάλλον «ανοιχτών δυνατοτήτων». Οι λειτουργίες του αρχιτεκτονικού χώρου εδώ δεν αλλάζουν αλλά ενισχύονται, ενώ παρέχονται τα μέσα για ενδεχόμενες μη-συμβατικές απρόσμενες λειτουργίες.
Η ανθρωπολογία του Τριωδίου
Authors: Obancea Dan Nicolae
Published: August 2021

Η παρούσα εργασία με τίτλο «Η ανθρωπολογία του Τριωδίου», αποτελεί καρπό του ενδιαφέροντός του συγγραφέα για την λειτουργική θεολογία και τη συνάντησή της με την συστηματική θεολογία. Η λειτουργική θεολογία δεν είναι ένας κλάδος της Θεολογίας αλλά είναι η πρακτική και βιωματική εφαρμογή της. Η επιλογή του Τριωδίου θεμελιώνεται στο ότι τα κύρια θέματα της ανθρωπολογίας όπως η δημιουργία του ανθρώπου, η πτώση των πρωτοπλάστων, εκδίωξη του Αδάμ από τον Παράδεισο, η ενανθρώπηση του Λόγου, κυριαρχούν στους ύμνους του Τριωδίου. Ο σκοπός της μελέτης είναι να περιγράψει σε βάθος και με λεπτομέρειες ποιός είναι ο άνθρωπος, πώς είναι η φύση του όταν κρατάει το σύνδεσμό της με το Θεό, και τι γίνεται όταν διαρραγεί ο σύνδεσμος αυτός, πως λειτουργούν οι ποικίλες ψυχοσωματικές λειτουργίες του ανθρώπου στη μια η την άλλη περίπτωση, ποία είναι η αίσθηση υπάρξεως που έχει ενωμένος η ξεκομμένος από το Θεό. Η κύρια πηγή της παρούσας μελέτης είναι το λειτουργικό βιβλίο του Τριωδίου. Για πιο τεκμηριωμένη και πληρέστερη, από ότι έχει γίνει μέχρι σήμερα, διερεύνηση του θέματος στηριχθήκαμε βεβαίως στην πλούσια βιβλιογραφία, αλλά αξιοποιήσαμε και κάθε πληροφορία άμεση ή έμμεση των βιβλικών κειμένων, τον πλούτο της πατερικής σοφίας, τις ποικίλες παραλλαγές που καταγράφει και διασώζει η λειτουργική μας παράδοση.Η μεθοδολογία που ακολουθήσαμε στη σύνταξη του έργου, μας επέτρεψε να αναλύσουμε και να συγκρίνου με τις πολλές θέσεις που αφορούν την ανθρωπολογία με τα τροπάρια του Τριωδίου έχοντας πάντα υπ’ όψιν μας και την ερμηνευτική παράδοση των Πατέρων της Εκκλησίας. Η εργασία περιέχει τέσσερα κεφάλαια με επί μέρους ενότητες το καθένα. Η έρευνα του Τριωδίου έγινε σε τρείς κατεύθυνσεις. Μελετάμε τον καταρτισμό και την δομή του Τριωδίου, τις λειτουργικές ιδιομορφίες των Ακολουθιών της Μεγάλης Τεσσαρακοστής και την διδασκαλία περί του ανθρώπου.Tο Τριώδιο είναι αποτέλεσμα μίας μακράς εξέλιξης που αρχίζει κατά την αποστολική εποχή και τελειώνει το 16ο αιώνα. Στην περίοδο του Τριωδίου ο πιστός μπορεί να κερδίσει την αφθαρσία, την αθανασία και τη θέωση επειδή η ανάσταση του Χριστού ήδη έχει συμβεί Εκείνο μόνο που χρειάζεται για τον πιστό σε αντίθεση με τον παλαιό Αδάμ για να κερδίσει την αφθαρσία, την αθανασία και τη θέωση είναι να επιδείξει πίστη και υπακοή στο Χριστό τηρώντας τις εντολές του και μετέχοντας υπαρξιακά στο θάνατο και την ανάστασή του.
Green methods for methyl esters determination in foodstuffs
Authors: Lekawska-Andrinopoulou Lucyna Marta
Published: August 2021

In this thesis development of novel, green methods for methyl esters in foodstuffs is described. Methods are based on enzymatic reactions and fluidics. Study focuses on two methyl esters: pectin methyl ester and aspartame, a methyl ester of aspartic acid/phenylalanine dipeptide. Pectin and aspartame are enzymatically hydrolysed by pectin methylesterase or _- chymotrypsin, respectively. Methanol is released and quantified. Several methanol determination methods have been tested, with the method with 4-AAP and phenol showing the best prospects for automation. Method was optimized and its robustness was investigated. Ascorbic acid interference removal with 4-hydroxy TEMPO was tested. Development of two automated methods for methyl esters determination is described: spectrophotometric pectin methyl esters determination and chemiluminescent aspartame determination.The method for pectin methyl esters is the first work on pectin analysis through flow injection. Detection limit down to 1.47 mM was achieved at the analysis rate of 7 samples h-1. The method provides identical results with manual off-line method. The development of the aspartame analyzer was preceded by the development of a spectrophotometric method, which showed good results in samples containing higher aspartame concentrations than expected in beverages. In order to improve method for possible application in beverages chemiluminescent detection was selected for the automated method. The chemistry from kinetic study was modified to accommodate luminol chemiluminescent detection and optimization of the system was performed. Several manifolds were constructed and the effect of following parameters was tested: flow rate, mixing coils length, location and number, preincubation time, alcohol oxidase concentration, use of separate solutions of AOX and HRP. 0.8 ml/min/line flow rate in combination with one 100 cm mixing coil, 60 s preincubation and use of separated solutions of AOX an HRP resulted in sufficient sensitivity that allowed for construction of a calibration curve within the range of aspartame concentration found in diet drinks. Additionally, following side projects related to the main topic of the study are described: development of PME activity assay and galacturonic acid determination.
Η διατροφή των αρχαίων Ελλήνων κατά τους αρχαίους κωμωδιογράφους
Authors: Μίχα-Λαμπάκη Ασπασία
Published: August 2021

Η διατριβή εξετάζει λεπτομερώς τις ποικίλες ονομασίες τροφών που μνημονεύουν οι ποιητές της αρχαίας κωμωδίας στα έργα τους
Ιστορικός λόγος της Μεγάλης Εκκλησίας κατά την πρώιμη νεωτερικότητα
Authors: Κυριακαντωνάκης Ιωάννης
Published: August 2021

Η διατριβή εξετάζει όψεις της ιστορίας των ιδεών της πρώιμης νεώτερης περιόδου, με βάση κείμενα γραμμένα κυρίως στα ελληνικά από συγγραφείς που σχετίζονταν με την Μεγάλη Εκκλησία της Κωνσταντινούπολης. Συγκεκριμένα, ο ιστορικός λόγος καλύπτει τις αντιλήψεις περί ιστορίας, την ιστορική συνείδηση που προβάλουν οι συγγραφείς, τις πηγές τους, τα θέματα που κυριαρχούν στις θρησκευτικές έριδες της πρώιμης νεωτερικότητας. Η αναφορά στην Μεγάλη Εκκλησία αιτιολογείται από το ιδεολογικό της βάρος ως επίκεντρο του περιβάλλοντος στο οποίο γεννάται ο λόγος, ο οποίος δεν υπόκειται πάντως σε αυστηρούς γεωγραφικούς και χρονολογικούς περιορισμούς
Πολεοδομικός σχεδιασμός και ελληνική έννομη τάξη
Authors: Μανούρης Γεώργιος
Published: August 2021

Η διατριβή διερευνά τον πολεοδομικό σχεδιασμό σε σχέση με το ελληνικό δημόσιο δίκαιο, στο πλαίσιο μιας ολοκληρωμένης προσέγγισης.Αποτελείται από δύο μέρη, όπου κάθε μέρος αποτελείται από τρία κεφάλαια.Το πρώτο κεφάλαιο του πρώτου μέρους, ασχολείται με τον πολεοδομικό σχεδιασμό σε σχέση με το ελληνικό Σύνταγμα, το δεύτερο κεφάλαιο σε σχέση με την υφιστάμενη νομοθεσία και το τρίτο με το ευρωπαικό κοινοτικό δίκαιο.Στο πρώτο κεφάλαιο του δευτέρου μέρους, εξετάζεται η σχέση του με τις διοικητικές διαδικασίες, ενώ στο δεύτερο με άλλους κανόνες του ουσιαστικού διοικητικού δικαίου και στο τρίτο κεφάλαιο με τη διοικητική δικαιοσύνη.Στο τέλος κάθε κεφαλαίου, παρουσιάζονται τα κύρια συμπεράσματα και προτάσεις που προκύπτουν από αυτό το κεφάλαιο, ενώ στο τέλος της διατριβής τα γενικά συμπεράσματα και προτάσεις. Σύμφωνα με αυτά, για να επιτευχθούν οι στόχοι του πολεοδομικού σχεδιασμού, πρέπει να γίνουν αλλαγές στο Σύνταγμα, στην υφιστάμενη νομοθεσία και στη διοικητική δικαιοσύνη.
A study on the effects of interparticle interactions on the dynamics, rheology and aging of colloidal systems out of equilibrium
Authors: Κουμάκης Νικόλαος-Νεκτάριος
Published: August 2021

Η φασική συμπεριφορά ενός αιωρήματος μονοδιάσπαρτων σκληρών σφαιρώνκαθορίζεται μόνο από το κλάσμα όγκου του. Σε χαμηλές συγκεντρώσεις είναι σευγρή φάση και σε πιο μεγάλες ανασυντάσσεται σε κρύσταλλο για να μεγιστοποιήσειτην εντροπία. Στο μεταβατικό κλάσμα όγκου των 0.59, το σύστημα εγκλωβίζεταικινητικά σε μια μετασταθή υαλώδη κατάσταση. Η προσθήκη μη προσροφώμενων,υψηλής συγκέντρωσης, γραμμικών πολυμερών προκαλεί ελκτικές δυνάμειςαποκλεισμού ανάμεσα στα σωματίδια, επιφέροντας δομικά ετερογενής καταστάσειςπηκτώματος, σε ενδιάμεσα κλάσματα όγκου, και ελκτικούς ύαλους σε μεγαλύτερα.Υπό την εφαρμογή μη γραμμικής διάτμησης, στερεές καταστάσεις σκληρώνσφαιρών, είτε ύαλου, κρύσταλλου ή πηκτώματος, υγροποιούνται και ρέουν, με τηνμετρούμενη τάση να αντικατοπτρίζει τις μικροσκοπικές κινήσεις και αλλαγές στηδομή. Αυτή η διατριβή εστιάζει στις γραμμικές και μη γραμμικές καταστάσεις υπόδιάτμηση (μεταβατικές και σταθερές), εξετάζοντας τις μικροσκοπικές και ρεολογικέςιδιότητες στερεών κολλοειδών αιωρημάτων. Τα μελετώμενα συστήματασυμπεριλαμβάνουν ύαλους σκληρών σφαιρών, κρυστάλλους επαγόμενους υπόδιάτμηση, πηκτώματα και ελκτικούς ύαλους, τα οποία εξετάζονται με την χρήσηρεολογίας, προσομοιώσεων Brownian δυναμικής και την τεχνική σκέδασης φωτόςEcho.
Επιχειρηματικότητα και στρατηγικές διάρθρωσης των μικρομεσαίων επιχειρήσεων μεταποίησης γεωργικών - κτηνοτροφικών προϊόντων
Authors: Ζαρίδης Απόστολος
Published: August 2021

Η εκκίνηση δόθηκε με την επιθυμία μας να ερευνήσουμε την ελληνική αγορά μεταποίησης πρωτογενών προϊόντων του αγροτικού τομέα.Εξ αρχής, με την ενασχόληση μας με τη διεθνή βιβλιογραφία και αρθρογραφία διαπιστώσαμε την ύπαρξη ελλείμματος σε αυτή, όσον αφορά στην εξέταση του περιβάλλοντος της οντότητας που επιθυμούσαμε να εξετάσουμε.Διαπιστώθηκε ερευνητικό έλλειμμα και αντίστοιχο βιβλιογραφικό λόγω του γεγονότος ότι έως σήμερα δεν εξετάζεται το συγκεκριμένο είδος της αγοράς, αλλά και ο τρόπος δράσης και αντίδρασης των επιχειρήσεων που εντάσσονται σε αυτήν, δηλαδή το είδος των στρατηγικών που ακολουθούνται εντός του συγκεκριμένου πλαισίου αγοράς. Συγκεκριμένα, η εξεταζόμενη οντότητα είναι η μικρομεσαία επιχείρηση και ο επιχειρηματίας του ελληνικού κλάδου μεταποίησης γεωργικών και κτηνοτροφικών προϊόντων. Μεθοδολογικά, εφαρμόστηκε έρευνα πεδίου με χρήση τριγωνισμού.Η έρευνα μας κατεύθυνε να αντιμετωπίσουμε, αντιληφθούμε και προσδιορίσουμε την ιδιαιτερότητα της ελληνικής αγοράς, στην οποία δρα και αναπτύσσεται η συγκεκριμένη οντότητα και μας οδήγησε να προβούμε στη διαπίστωση ότι πρόκειται για ένα πολυσύνθετο περιβάλλον, του οποίου τα χαρακτηριστικά της αγοραίας ζώσας υπόστασης των μικρομεσαίων επιχειρήσεων του μεταποιητικού των γεωργοκτηνοτροφικών προϊόντων ελληνικού κλάδου μας βοήθησαν στην αντίληψη των βασικών ιδιοτήτων της εν λόγω αγοραίας πραγματικότητας. Πρόκειται για την πολυδιάσπαση της συγκεκριμένης αγοράς, καθώς και την ύπαρξη μίας πολυδιάστατης ελληνικής αγοραίας πραγματικότητας.Στη βάση αυτής της διαδικασίας αναπτύσσουμε ένα θεωρητικό μόρφωμα – μοντέλο, το οποίο επιχειρεί να ερμηνεύσει τον προσδιορισμένο τρόπο δράσης και αντίδρασης των επιχειρήσεων στο συγκεκριμένο αγοραίο περιβάλλον και το οποίο ονομάζουμε “Αγχέμαχος επιχειρηματικότητα”.
Synthesis of multiresponsive copolymers for the development of smart organic-inorganic hybrids
Authors: Αχιλλέως Δήμητρα
Published: August 2021

Στα πλαίσια της εργασία αυτής συντέθηκαν πολυμερικές αλυσίδες, υβριδικά υλικά και νανοκάψουλες (ΝΚ) που βασίζονται σε μόρια σπιροπυρανίου (ΣΠ). Τα υλικά συντέθηκαν με τη μέθοδο ριζικού πολυμερισμού μεταφοράς ατόμου στην παρουσία ή απουσία διαλύτη από μόρια εκκινητή στο διάλυμα ή αγκυροβολημένα σε επιφάνειες. Η απόκριση των υλικών αυτών σε μεταβολές της πολικότητας του διαλύτη, του pH, και στην επίδραση ηλεκτρομαγνητικής ακτινοβολίας καθώς επίσης και η ιδιότητα τους να φθορίζουν μελετήθηκαν εκτενώς. Συμπολυμερή που βασίζονται σε μόρια ΣΠ και είναι αποκρίσιμα σε πολλά ερεθίσματα συντέθηκαν με τυχαίο συμπολυμερισμό του 2-(dimethylamino)ethyl methacrylate (DMAEMA) και του 1',3',3'-trimethyl-6-methacryloyloxy-spiro(2H-1- benzopyran-2,2'-indoline). Τα πολυμερή εμφανίζουν «ανάστροφο φωτοχρωμισμό» και «αρνητικό διαλυτοχρωμισμό» όταν η πολικότητα του μέσου αυξάνεται. Αποκρίνονται επίσης αντιστρεπτά σε αλλαγές του pH, ενώ η ευαισθησία τους σε μεταβολές της θερμοκρασίας εξαρτάται από την περιεκτικότητα τους σε μεροκυανίνη (ΜΕ) και τον φωτοεπαγώμενο επανασχηματισμό του ΣΠ. Ένα τυχαίο συμπολυμερές που εμφανίζει «κανονικό φωτοχρωμισμό» και βασίζεται στο μονομερές 1΄-(2- methacryloxyethyl)-3΄,3΄-dimethyl-6-nitrospiro-(2H-1-benzopyran-2,2΄-indoline) (SPMA), επίσης συντέθηκε. Μετά από ακτινοβόληση με υπεριώδες φώς, το ΣΠ ισομερίστηκε σε ένα μόριο Χ και δύο ισομερή ΜΕ. Αυτό είχε σαν αποτέλεσμα τη συντονιζόμενη μεταφορά ενέργειας Förster (ΣΜΕF) μεταξύ των μορίων Χ και ΜΕ, τα οποία αποτελούν ζεύγη δότη και δέκτη, αντίστοιχα, και τα οποία βρίσκονται στην ίδια ή σε διαφορετικές πολυμερικές αλυσίδες. Το φαινόμενο προάγεται από την συσσωμάτωση των πολυμερικών αλυσίδων στο νερό και την εγγύτητα των χρωμοφόρων. Στην εργασία αυτή, συντέθηκαν επίσης πολυμερικές ψήκτρες στην επιφάνεια νανοσωματιδίων σίλικας με τυχαία κατανομή μορίων DMAEMA και SPMA. Όταν τα υβρίδια ακτινοβολήθηκαν με υπεριώδες φώς, το ΣΠ ισομερίστηκε σε μόρια Χ και ΜΕ. Κατά συνέπεια, τα υβρίδια εμφανίζουν ΣΜΕF μεταξύ χρωμοφόρων που βρίσκονται στο ίδιο σωματίδιο. Το φαινόμενο ευνοείται από την εγγύτητα των μορίων στις πολυμερικές ψήκτρες και μπορεί να εφαρμοστεί για την ανίχνευση πρωτεϊνών και αμινοξέων. Τέλος, χρησιμοποιήθηκε μια πρωτοποριακή μέθοδος για τον αντιστρεπτό σχηματισμό ΝΚ που προάγεται από φώς και βασίζεται στην ανάπτυξη π-π αλληλεπιδράσεων μεταξύ ΣΠ που βρίσκονται σε πολυμερικές ψήκτρες. Η ιδιότητα των ΝΚ αυτών να φθορίζουν, να αποκρίνονται σε αλλαγές του pH στο νερό, και να καταστρέφονται μετά από ακτινοβόληση με ορατό φώς, δημιουργεί νέες προοπτικές για την ανάπτυξη ΝΚ με βιοϊατρικές εφαρμογές.
Ψηφιακή σχεδίαση και υλοποίηση κάρτας κρυπτογράφησης για μυστική επικοινωνία βασισμένη σε FPGA τεχνολογία
Authors: Μαργαρώνης Παναγιώτης
Published: August 2021

Η παρούσα διατριβή παρουσιάζει τη διαδικασία σχεδίασης και υλοποίησης μιας ολοκληρωμένης και αυτόνομης κάρτας κρυπτογράφησης. Η συγκεκριμένη κάρτα έχει ονομαστεί LAM και εισάγει ένα ψηφιακό ολοκληρωμένο κύκλωμα το οποίο βασίζεται στο Peripheral Component Interconnection (PCI) δίαυλο. Η υλοποίηση της παραπάνω κάρτας κρυπτογράφησης σχεδιάστηκε με τη χρήση προγραμματιζόμενου ολοκληρωμένου κυκλώματος Field Programmable Gate Arrays (FPGA). Ο αντικειμενικός σκοπός της διατριβής είναι να προσφέρει σε βάθος γνώση αναφορικά με τη διαδικασία σχεδίασης και υλοποίησης ενός ψηφιακού κυκλώματος κρυπτογράφησης που βασίζεται στην τεχνολογία των ολοκληρωμένων προγραμματιζόμενων κυκλωμάτων FPGA με χρήση της γλώσσας περιγραφής υλικού Very High Speed Integrated Circuits Hardware Description Language (VHDL). Το συγκεκριμένο ψηφιακό κύκλωμα μπορεί να αξιοποιηθεί σαν κάρτα προσωπικού υπολογιστή. Η προαναφερόμενη κάρτα σχεδιάστηκε και υλοποιήθηκε σαν μια ολοκληρωμένη διαφανής συσκευή με δυνατότητα συμμετρικής κρυπτογράφησης/αποκρυπτογράφησης, ενσωματώνοντας ένα σύστημα δημιουργίας και διαχείρισης κλειδιών κρυπτογράφησης καθώς και συγχρονισμού με άλλες επικοινωνούντες συσκευές. Για την εκπόνηση της διατριβής πραγματοποιήθηκε μελέτη στα παρακάτω ερευνητικά πεδία. Στο πρώτο στάδιο μελετήθηκαν τα κυκλώματα FPGA, η γλώσσα περιγραφής υλικού VHDL, η κατανομή και ο χώρος σχεδίασης που περιλαμβάνει η υλοποίηση του κυκλώματος εσωτερικά στο Chip και τα εργαλεία υλοποίησης και ανάπτυξης. Στο δεύτερο στάδιο έγινε μελέτη των αρχών μετάδοσης δεδομένων μέσω του Internet, της κάρτας διασύνδεσης Ethernet και της επικοινωνίας πραγματικού χρόνου μέσω TCP/IP πρωτοκόλλου. Στο τρίτο στάδιο πραγματοποιήθηκε μελέτη στο μετασχηματισμό και μεταφορά κλειδιών από εξωτερική μνήμη στην εσωτερική μνήμη της κάρτας κρυπτογράφησης με τη βοήθεια Linear Feedback Shift Register (LFSR), στον προγραμματισμό LFSR και στην επιλογή κλειδιών (αδύναμα κλειδιά). Στο τέταρτο στάδιο μελετήθηκαν ερευνητικά θέματα που άπτονται της δημιουργίας και διαχείρισης κλειδιών συμμετρικής κρυπτογραφίας. Έπειτα έγινε μελέτη στη μετάδοση ψηφιακών δεδομένων μέσω πρωτοκόλλων DVB/DAB. Στη συνέχεια μελετήθηκε η εξουσιοδότηση χρήστη με Έξυπνες Κάρτες (Smart Cards) και το πρωτόκολλο ανάγνωσης των έξυπνων καρτών. Επιπλέον μελετήθηκαν η αρχιτεκτονική, οι αρχές επικοινωνίας του PCI διαύλου και ο χρονισμός του συστήματος, ενώ έγινε και ανάλυση των υπαρχόντων συμμετρικών αλγορίθμων κρυπτογράφησης που έχουν υλοποιηθεί σε επίπεδο υλικού. Ένα ακόμη πεδίο μελέτης υπήρξε ο συγχρονισμός των καρτών κρυπτογράφησης σε απομακρυσμένα συστήματα καθώς και η διάρκεια της ασφαλούς επικοινωνίας. Τέλος μελετήθηκαν οι βασικές αρχές για την προστασία από εξωτερικές παρεμβολές λόγω ηλεκτρομαγνητικής ακτινοβολίας καθώς και οι απαιτήσεις από εξωτερικά κυκλώματα για την ικανοποίηση των ηλεκτρικών απαιτήσεων της κάρτας.